Forslag til EUROPA-PARLAMENTETS OG RÅDETS FORORDNING om narkotikaprækursorer

(forelagt af Kommissionen)

BEGRUNDELSE

1. Indledning

En effektiv kontrol med kemiske stoffer, der bruges til ulovlig fremstilling af narkotika og psykotrope stoffer, har vist sig at være et af de mest virkningsfulde våben mod handel med narkotika. Som det ofte er blevet sagt: uden prækursorer ingen stoffer. I de fleste tilfælde er prækursorer dog kemiske stoffer, som også anvendes til lovlige og berettigede formål. Den lovlige handel med disse stoffer bør derfor anerkendes og beskyttes.

Det Europæiske Fællesskab har i den sammenhæng vedtaget to retsakter om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer. Rådets forordning (EØF) nr. 3677/90 [1] tager sigte på overvågning af handelen med prækursorer mellem medlemsstaterne og tredjelande, mens direktiv 92/109/EØF [2] tager sigte på overvågning af det indre marked.

[1] EFT L 357 af 20.12.1990, s. 1, senest ændret ved Rådets forordning (EF) nr. 1116/2001 (EFT L 153 af 8.6.2001, s. 4).

[2] EFT L 370 af 19.12.1992, s. 76.

Kommissionen vedtog i januar 1998 et forslag til ændring [3] af direktiv 92/109/EØF, i det følgende benævnt "direktivet". Ved førstebehandlingen støttede Parlamentet Kommissionens initiativ og fremlagde fem ændringsforslag [4]. Kommissionen svarede på Parlamentets udtalelse (førstebehandling) ved at vedtage et ændret forslag [5]. Rådet har endnu ikke truffet afgørelse om forslaget.

[3] KOM(1998) 22 endelig (EFT C 108 af 7.4.1998, s. 41).

[4] Dokument PE 273.796/1.

[5] KOM(1999) 202 endelig (EFT C 162 af 9.6.1996, s. 9).

2. Målet med Kommissionens forslag

Artikel 12 i De Forenede Nationers konvention af 1988 om bekæmpelse af ulovlig handel med narkotika og psykotrope stoffer (Wienerkonventionen) foreskriver kontrolforanstaltninger vedrørende handel med 23 stoffer, som, selv om de også benyttes til mange lovlige formål, ofte misbruges til ulovlig fremstilling af narkotika og psykotrope stoffer. I overensstemmelse med konventionen er fremstilling og markedsføring af disse stoffer på fællesskabsmarkedet underlagt streng kontrol, bl.a. ved Rådets direktiv 92/109/EØF.

Ved at gøre det nuværende direktiv til en forordning vil Kommissionen først og fremmest forenkle lovgivningen og dermed gøre den mere brugervenlig. Dette har især betydning i forbindelse med den igangværende proces med udvidelsen af Den Europæiske Union, hvor hver ændring af direktivet og dets bilag vil medføre, at hen ved 25 medlemsstater skal vedtage nationale gennemførelsesforanstaltninger.

Det skal endvidere understreges, at de grundlæggende målsætninger i forordning (EØF) nr. 3677/90 er de samme som i direktivet. Mens forordningen omhandler handel med stoffer mellem Fællesskabet og tredjelande, beskæftiger direktivet sig med narkotikaprækursorer i det indre marked. Dette resulterer i en uensartet anvendelse af de to retsakter, fordi en ændring af forordningens bilag træder i kraft samtidig i alle medlemsstater få dage efter offentliggørelsen [6], mens en tilsvarende ændring af direktivets bilag skal gennemføres i national ret inden et bestemt tidspunkt, hvilket de fleste medlemsstater ikke er i stand til at overholde [7]. I praksis har man set forsinkelser på op til 42 måneder, før direktiver om ændringer er blevet fuldt ud gennemført i national ret. Som følge heraf har kontrollen med nyligt identificerede narkotikaprækursorer i det indre marked ikke været tilstrækkelig effektiv. Denne situation er uholdbar. Det er nødvendigt med en ensartet anvendelse af fællesskabslovgivningen på dette område for at undgå, at narkotikaprækursorer anvendes til fremstilling af ulovlige stoffer.

[6] Se Kommissionens forordning (EF) nr. 260/2001 (EFT L 39 af 9.2.2001, s. 11), som trådte i kraft den 1. marts 2001, 19 dage efter offentliggørelsen i De Europæiske Fællesskabers Tidende.

[7] Se Kommissionens direktiv 2001/8/EF (EFT L 39 af 9.2.2001, s. 31), som endnu ikke er blevet gennemført i alle medlemsstater.

Kommissionen har derfor besluttet at trække forslaget om en ændring af direktiv 92/109/EØF tilbage. Det forslag til forordning, der nu fremsættes, skal i højere grad sikre, at bestemmelserne anvendes direkte af de erhvervsdrivende, og at de harmoniserede foranstaltninger gennemføres samtidigt i alle medlemsstater. Det vil gøre det muligt at overvåge den lovlige anvendelse af de pågældende kemiske stoffer og undgå, at de anvendes til fremstilling af ulovlige stoffer. Det vil også sikre, at dette nye instrument gennemføres lige så hurtigt som forordning 3677/90.

3. Indholdet af Kommissionens forslag

Formålet med den nye forordning er at fastsætte harmoniserede foranstaltninger til kontrol og overvågning af visse kemiske stoffer, der ofte anvendes til fremstilling af ulovlig narkotika. Den nye forordning skal forhindre, at der opstår hindringer for den frie handel med disse stoffer mellem medlemsstaterne. For at nå dette mål indeholder forslaget til forordning bestemmelser om licenser, aftagererklæringer, mærkning og en overvågningsprocedure.

Kommissionen foreslår desuden, at den nye forordning tager hensyn til udviklingen i den ulovlige fremstilling af narkotika, og at den tilpasses de allerede offentliggjorte ændringer til forordning (EØF) nr. 3677/90.

En yderligere forbedring i forhold til den nuværende situation er, at medlemsstaterne forpligtes til at give de erhvervsdrivende information om, hvordan mistænkelige transaktioner kan identificeres og indberettes, således at de erhvervsdrivende kan underrette de kompetente myndigheder om mistænkelige transaktioner med stoffer, der på nuværende tidspunkt ikke er nævnt i direktivet, men som ikke desto mindre i stort omfang anvendes til fremstilling af syntetiske stoffer. Et sådant samarbejde er allerede blevet afprøvet i visse medlemsstater (Frankrig, Tyskland, Østrig, Det Forenede Kongerige og Nederlandene). Kommissionen vil bistået af det udvalg, der er nævnt i artikel 15 i den nye forordning, fastsætte og løbende ajourføre listerne over de produkter, der skal være undergivet denne overvågning. Listerne skal uddeles til de erhvervsdrivende af medlemsstaterne.

Kommissionen har desuden benyttet lejligheden til at tydeliggøre definitionen af udtrykket "registrerede stoffer", da foranstaltningerne vedrørende sassafrasolie i dag fortolkes forskelligt i Fællesskabet. Sassafrasolie betragtes i visse medlemsstater som en blanding, der indeholder safrol og derfor kontrolleres, mens andre medlemsstater betragter olien som et naturprodukt, der ikke er underkastet kontrol. En løsning ville være at indsætte en henvisning til naturprodukter i definitionen af "registrerede stoffer", hvorved sassafrasolien underkastes kontrol. Kun de naturprodukter, hvoraf der let kan udskilles registrerede stoffer, er omfattet af definitionen.

Kommissionen foreslår også, at "ikke-registrerede stoffer" defineres i overensstemmelse med artikel 12, stk. 12, litra b), i De Forenede Nationers konvention.

Endelig finder Kommissionen det passende at benytte lejligheden til at tage højde for revisionen af klassifikationen af kaliumpermanganat. Det udvalg, der er omhandlet i artikel i 15 den nye forordning, har vurderet, at dette kemiske stof giver anledning til bekymring. Udvalget har anbefalet, at kaliumpermanganat klassificeres i kategori 2 i bilag I. Der er fastsat tærskelværdier for både kaliumpermanganat og eddikesyreanhydrid for at sikre, at handelen med disse produkter i det indre marked ikke bliver negativt påvirket.

2002/0217 (COD)

Forslag til EUROPA-PARLAMENTETS OG RÅDETS FORORDNING om narkotikaprækursorer

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [8],

[8] EFT C [...] af [...], s.[...].

under henvisning til udtalelse fra Det Økonomiske og Sociale Udvalg [9],

[9] EFT C [...] af [...], s.[...].

efter proceduren i traktatens artikel 251 [10], og

[10] EFT C [...] af [...], s.[...].

ud fra følgende betragtninger:

(1) De Forenede Nationers konvention om bekæmpelse af ulovlig handel med narkotika og psykotrope stoffer, i det følgende benævnt "FN-konventionen", der blev vedtaget i Wien den 19. december 1988, blev godkendt af Fællesskabet, for så vidt angår de områder, der hører under Fællesskabets kompetence, ved Rådets afgørelse 90/611/EØF af 22. oktober 1990 [11].

[11] EFT L 326 af 24.11.1990, s. 56, Rådets afgørelse 90/611/EØF af 22. oktober 1990 om godkendelse på Det Europæiske Økonomiske Fællesskabs vegne af De Forenede Nationers konvention om ulovlig handel med narkotika og psykotrope stoffer.

(2) Kravene i FN-konventionens artikel 12, der vedrører handel med prækursorer (dvs. stoffer, der ofte anvendes til ulovlig fremstilling af narkotika eller psykotrope stoffer), er i handelen mellem Fællesskabet og tredjelande opfyldt ved Rådets forordning (EØF) nr. 3677/90 af 13. december 1990 om foranstaltninger til modvirkning af ulovlig anvendelse af visse stoffer til fremstilling af narkotika og psykotrope stoffer [12].

[12] EFT L 357 af 20.12.1990, s. 1, senest ændret ved Rådets forordning (EF) nr. 1116/2001 (EFT L 153 af 8.6.2001, s. 4).

(3) Ifølge artikel 12 i FN-konventionen skal der indføres hensigtsmæssige foranstaltninger til at overvåge fremstilling og distribution af prækursorer. Dette kræver, at der vedtages foranstaltninger vedrørende medlemsstaternes handel med prækursorer. Sådanne foranstaltninger indførtes ved Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer. For at sikre, at harmoniserede regler gennemføres samtidigt i alle medlemsstaterne, anses en forordning for at være mere hensigtsmæssig end det nuværende direktiv.

(4) På sin 35. samling i 1992 besluttede De Forenede Nationers Kommission for Narkotiske Midler at indføje nye stoffer på listerne over stoffer i bilaget til nævnte konvention. For effektivt at finde frem til eventuel ulovlig anvendelse af narkotika i Fællesskabet og for at sikre, at der anvendes fælles regler for overvågning på fællesskabsmarkedet, er det nødvendigt at fastsætte tilsvarende bestemmelser i denne forordning.

(5) Bestemmelserne i FN-konventionens artikel 12 bygger på en ordning for overvågning af handelen med de pågældende stoffer. Størsteparten af handelen med disse stoffer er fuldt ud lovlig. Dokumentation og mærkning i forbindelse med forsendelser af disse stoffer skal være tilstrækkelig klare. Det er tillige vigtigt både at give de kompetente myndigheder de fornødne aktionsmidler og i FN-konventionens ånd at udarbejde ordninger for nært samarbejde med de berørte erhvervsdrivende og udvikle metoder for indsamling af oplysninger.

(6) Foranstaltningerne vedrørende sassafrasolie fortolkes i dag forskelligt i Fællesskabet, fordi olien i visse medlemsstater betragtes som en blanding, der indeholder safrol og derfor kontrolleres, mens andre medlemsstater betragter olien som et naturprodukt, der ikke er underkastet kontrol. En løsning ville være at indsætte en henvisning til naturprodukter i definitionen af "registrerede stoffer", hvorved sassafrasolien underkastes kontrol. Kun de naturprodukter, hvoraf der let kan udskilles registrerede stoffer, er omfattet af definitionen.

(7) Stoffer, der hyppigt benyttes ved ulovlig fremstilling af narkotika og psykotrope stoffer, bør opføres i et bilag.

(8) Det bør påses, at fremstilling og brug af visse registrerede stoffer, der er opført i bilaget, gøres betinget af besiddelse af en licens. Levering af disse stoffer bør endvidere kun tillades, hvis de personer, til hvem de skal leveres, har en licens eller har underskrevet en aftagererklæring. De detaljerede regler om aftagererklæringen bør fastsættes i bilag III.

(9) Der bør træffes foranstaltninger til at tilskynde de erhvervsdrivende til at indberette mistænkelige transaktioner vedrørende stoffer, der er opført i bilag I, til de kompetente myndigheder.

(10) Der bør træffes foranstaltninger til sikring af bedre kontrol med handelen inden for Fællesskabet med de registrerede stoffer, der er opført i bilag I,

(11) Alle transaktioner, der fører til markedsføring af stoffer, der er registreret i kategori 1 og 2 i bilag I, skal være behørigt dokumenteret. Erhvervsdrivende skal indberette alle mistænkelige transaktioner vedrørende stoffer, der er opført i bilag I, til de kompetente myndigheder. Dette gælder dog ikke transaktioner med stoffer i kategori 2 i bilag I, når de pågældende mængder ikke overstiger de i bilag II angivne mængder.

(12) Et betydeligt antal andre stoffer, hvoraf mange forhandles lovligt i store mængder, er blevet identificeret som prækursorer til ulovlig fremstilling af syntetiske stoffer. At underkaste disse stoffer samme strenge kontrolforanstaltninger som de stoffer, der er opført i bilaget, ville føre til unødige handelshindringer i form af fremstillings- og markedsføringslicenser og dokumentation af transaktioner. Der bør derfor fastlægges en mere smidig ordning på fællesskabsplan, hvorved medlemsstaternes kompetente myndigheder kan få underretning om sådanne transaktioner.

(13) Det fastsættes i Den Europæiske Unions handlingsplan for bekæmpelse af narkotikamisbrug, der blev godkendt på Det Europæiske Råds møde i Santa Maria da Feira den 19. og 20. juni 2000, at der skal udarbejdes en samarbejdsprocedure. For at fremme samarbejdet mellem medlemsstaternes administrative myndigheder og den kemiske industri navnlig med hensyn til de stoffer, som ikke er omhandlet i denne forordning, men alligevel kan anvendes til ulovlig fremstilling af syntetiske stoffer, bør der udarbejdes en vejledning til brug for den kemiske industri.

(14) De foranstaltninger, der er nødvendige for gennemførelsen af denne forordning, vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [13].

[13] EFT L 184 af 17.7.1999, s. 23.

(15) Målene med den foreslåede foranstaltning er at harmonisere overvågningen af handelen med narkotikaprækursorer og undgå, at de anvendes til ulovlig fremstilling af narkotika; som følge af foranstaltningens internationale dimension og den hurtige udvikling på området kan disse mål ikke i tilstrækkelig grad opfyldes af medlemsstaterne, men lader sig bedre gennemføre på fællesskabsplan, hvorfor Fællesskabet kan vedtage foranstaltninger i overensstemmelse med subsidiaritetsprincippet, jf. traktatens artikel 5. I overensstemmelse med proportionalitetsprincippet i samme artikel er denne forordning ikke mere vidtrækkende end nødvendigt for at nå de tilstræbte mål.

(16) Rådets direktiv 92/109/EØF af 14. december 1992 [14], Kommissionens direktiv 93/46/EØF af 22. juni 1993 [15] og 2001/8/EF af 8. februar 2001 [16] samt Kommissionens forordning (EF) nr. 1485/96 af 26. juli 1996 [17] og (EF) nr. 1533/2000 af 13. juli 2000 [18] bør ophæves -

[14] EFT L 370 af 19.12.1992, s. 76, Rådets direktiv 92/109/EØF af 14. december 1992 om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer.

[15] EFT L 159 af 1.7.1993, s. 134, direktiv 93/46/EØF af 22. juni 1993 om erstatning og ændring af bilagene til Rådets direktiv 92/109/EØF om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer.

[16] EFT L 39 af 9.2.2001, s. 31, direktiv 2001/8/EØF af 8. februar 2001 om erstatning af bilag I til Rådets direktiv 92/109/EØF om fremstilling og markedsføring af visse stoffer, der benyttes ved ulovlig fremstilling af narkotika og psykotrope stoffer.

[17] EFT L 188 af 27.7.1996, s. 28, forordning (EF) nr. 1485/96 af 26. juli 1996 om fastsættelse af gennemførelsesbestemmelser til Rådets direktiv 92/109/EØF for så vidt angår aftagererklæringer om specifikke anvendelsesformål for en række stoffer, der benyttes ved ulovlig fremstilling af narkotika og psykotrope stoffer.

[18] EFT L 175 af 14.7.2000, s. 75, Kommissionens forordning (EF) nr. 1533/2000 af 13. juli 2000 om ændring af forordning (EF) nr. 1485/96 om fastsættelse af gennemførelsesbestemmelser til Rådets direktiv 92/109/EØF for så vidt angår aftagererklæringer om specifikke anvendelsesformål for en række stoffer, der benyttes ved ulovlig fremstilling af narkotika og psykotrope stoffer.

UDSTEDT FØLGENDE FORORDNING:

Artikel 1 Anvendelsesområde og mål

Denne forordning indfører harmoniserede foranstaltninger til kontrol og overvågning af visse stoffer, der hyppigt anvendes til ulovlig fremstilling af narkotika og psykotrope stoffer, med henblik på at hindre ulovlig anvendelse af disse stoffer.

Artikel 2 Definitioner

I denne forordning forstås ved:

a. registrerede stoffer, de stoffer, som er opført i bilag I, herunder blandinger og naturprodukter, der indeholder sådanne stoffer; herfra er undtaget lægemidler (som defineret ved direktiv 2001/83/EF [19]), farmaceutiske præparater, blandinger, naturprodukter og andre præparater, der indeholder registrerede stoffer, men er sammensat på en sådan måde, at disse stoffer ikke let kan benyttes eller udskilles ved hjælp af let anvendelige eller økonomisk fordelagtige midler

[19] EFT L 311 af 28.11.2001, s. 67.

b. ikke-registrerede stoffer, de stoffer, som ikke er opført i bilag I, men hvis anvendelse ved ulovlig fremstilling af narkotika eller psykotrope stoffer er blevet fastslået

c. markedsføring, enhver form for afhændelse mod eller uden vederlag af registrerede stoffer; eller oplagring, fremstilling, forarbejdning, handel, distribution eller mæglervirksomhed vedrørende disse stoffer med henblik på levering

d. erhvervsdrivende, fysiske eller juridiske personer, som er beskæftiget med markedsføring af registrerede stoffer i Fællesskabet

e. Det Internationale Kontroludvalg for Narkotiske Midler, det udvalg, der er nedsat ved enkeltkonventionen angående narkotiske midler af 1961, som ændret ved protokollen af 1972.

Artikel 3 Krav til fremstilling og markedsføring af registrerede stoffer

1. Erhvervsdrivende skal være i besiddelse af en licens udstedt af de kompetente myndigheder, før de markedsfører de i kategori 1 i bilag I registrerede stoffer i Fællesskabet.

2. Når de kompetente myndigheder skal vurdere, om de skal udstede en licens, skal de navnlig tage hensyn til ansøgerens kompetence og retskaffenhed. Licensen kan suspenderes eller tilbagekaldes af de kompetente myndigheder, hvis der er rimelig grund til at antage, at indehaveren ikke længere er egnet til at indehave en licens, eller at betingelserne for udstedelsen ikke længere er opfyldt.

3. Erhvervsdrivende, der deltager i markedsføringen af de registrerede stoffer i kategori 2 i bilag I, skal underrette de kompetente myndigheder om adressen på de lokaler, hvor de fremstiller eller handler med disse stoffer, og ajourføre disse oplysninger.

Artikel 4 Aftagererklæring og licens

1. Erhvervsdrivende, der er er etableret i Fællesskabet, og som til en aftager leverer et registreret stof i kategori 1 eller 2 i bilag I til denne forordning, indhenter en erklæring fra aftageren om det eller de specifikke anvendelsesformål for de registrerede stoffer. For hvert registreret stof kræves en separat erklæring. Denne erklæring skal være i overensstemmelse med modellen i punkt 1 i bilag III til denne forordning. Når det drejer sig om juridiske personer, skal erklæringen udfærdiges på brevpapir med brevhoved.

2. En erhvervsdrivende, som regelmæssigt til en aftager leverer et registreret stof i kategori 2 i bilag I til denne forordning, kan acceptere, at ovennævnte erklæring om enkelttransaktioner erstattes af én enkelt erklæring for flere transaktioner i løbet af et tidsrum på højst et år, forudsat at den erhvervsdrivende finder det godtgjort, at følgende kriterier er opfyldt:

a. det drejer sig om en aftager, til hvem den erhvervsdrivende har leveret stoffet mindst tre gange i de foregående tolv måneder

b. den erhvervsdrivende har ingen grund til at formode, at stoffet vil blive anvendt til ulovlige formål

c. de bestilte mængder er ikke usædvanlige for denne aftager.

Denne erklæring skal være i overensstemmelse med modellen i punkt 2 i bilag III til denne forordning. Når det drejer sig om juridiske personer, skal erklæringen udfærdiges på brevpapir med brevhoved.

3. Erhvervsdrivende, som har den i artikel 3 nævnte licens, leverer kun de registrerede stoffer i kategori 1 i bilag I til personer, der er indehavere af en licens i henhold til artikel 3, eller som har underskrevet en aftagererklæring i henhold til stk. 1 og 2.

4. Erhvervsdrivende, der leverer stoffer i kategori 1 i bilag I, forsyner en kopi af aftagererklæringen med stempel og dato og bekræfter dermed, at den er i overensstemmelse med originalen. Dette dokument skal altid ledsage stoffer i kategori 1, der transporteres inden for Fællesskabet, og skal efter anmodning forevises de myndigheder, som er ansvarlige for at kontrollere køretøjers indhold under transport.

Artikel 5 Dokumentation

1. Erhvervsdrivende sikrer, at alle transaktioner, der fører til markedsføring af stoffer, der er registreret i kategori 1 og 2 i bilag I, er behørigt dokumenteret i overensstemmelse med stk. 2 til 5.

2. Handelsdokumenter såsom fakturaer, manifester, administrative dokumenter, transportdokumenter og andre forsendelsesdokumenter skal indeholde tilstrækkelige oplysninger til sikker identifikation af:

a. navnet på det registrerede stof, således som det er angivet i kategori 1 og 2 i bilag I;

b. mængde og vægt af det registrerede stof, og når der er tale om en blanding, mængde og vægt, hvis kendt, af blandingen samt mængde og vægt eller procentvis andel af det eller de stoffer, der er opført i kategori 1 og 2 i bilag I, og som indgår i blandingen;

c. navn og adresse på leverandør, distributør og modtager.

3. Dokumentationen indeholder tillige en aftagererklæring jf. artikel 4.

4. Erhvervsdrivende opbevarer den nødvendige dokumentation over deres aktiviteter i det omfang, det er nødvendigt for opfylde de forpligtelser, der påhviler dem i henhold til stk. 1.

5. Den dokumentation, som er omhandlet i stk. 1 til 4, opbevares i en periode på mindst tre år regnet fra udgangen af det kalenderår, i hvilket den i stk. 1 nævnte transaktion fandt sted, og skal på anmodning af de kompetente myndigheder straks kunne stilles til rådighed og være let tilgængelig med henblik på eventuel kontrol.

Artikel 6 Undtagelser

De under artikel 3, 4 og 5 opregnede forpligtelser gælder dog ikke transaktioner med de registrerede stoffer i kategori 2 i bilag I, når de pågældende mængder ikke overstiger de i bilag II angivne mængder.

Artikel 7 Mærkning

Erhvervsdrivende sikrer sig, at stofferne i kategori 1 og 2 i bilag I er mærket, inden de markedsføres. Mærkningen skal angive stoffernes navne som anført i bilag I. Erhvervsdrivende kan herudover anvende deres sædvanlige etikettering.

Artikel 8 Indberetning om registrerede stoffer til de kompetente myndigheder

1. Erhvervsdrivende underretter omgående de kompetente myndigheder om ethvert forhold, såsom usædvanlige ordrer eller transaktioner vedrørende registrerede stoffer, som giver grund til at formode, at disse stoffer, der er bestemt til at skulle markedsføres eller forarbejdes, kan blive benyttet til ulovlig fremstilling af narkotika eller psykotrope stoffer.

2. Erhvervsdrivende giver i sammenfattet form de kompetente myndigheder de oplysninger om deres transaktioner vedrørende registrerede stoffer, som disse myndigheder anmoder om.

Artikel 9 Vejledning

1. For at fremme samarbejdet mellem medlemsstaternes kompetente myndigheder, de erhvervsdrivende og den kemiske industri navnlig med hensyn til ikke-registrerede stoffer, der ofte anvendes til ulovlig fremstilling af narkotika og psykotrope stoffer, udarbejder og ajourfører Kommissionen i overensstemmelse med proceduren anført i artikel 15, stk. 2, en vejledning til brug for den kemiske industri.

2. Vejledningen skal navnlig indeholde:

a. information om, hvordan mistænkelige transaktioner identificeres og indberettes

b. en løbende ajourført liste over ikke-registrerede stoffer, der almindeligvis anvendes til ulovlig fremstilling af narkotika og psykotrope stoffer, for herved at gøre det muligt for industrien frivilligt at kontrollere handelen med disse stoffer

c. andre nyttige oplysninger.

3. De kompetente myndigheder drager omsorg for, at vejledningen og listen, som er nævnt i stk. 2, litra b), uddeles regelmæssigt efter de kompetente myndigheders anvisninger og i overensstemmelse med vejledningens mål.

Artikel 10 De kompetente myndigheders beføjelser og forpligtelser

Med henblik på at sikre, at artikel 3 til 7 anvendes korrekt, træffer hver medlemsstat de nødvendige foranstaltninger med henblik på at sætte de kompetente myndigheder i stand til:

a. at fremskaffe oplysninger om alle ordrer på registrerede stoffer eller transaktioner, i hvilke registrerede stoffer indgår

b. at få adgang til de erhvervsdrivendes forretningslokaler for at fremskaffe bevis for uregelmæssigheder

c. at respektere fortrolige forretningsoplysninger.

Artikel 11 Samarbejde mellem medlemsstaterne og Kommissionen

1. Hver medlemsstat udpeger den eller de kompetent(e) myndighed(er), der skal sikre gennemførelsen af denne forordning, og underretter Kommissionen herom.

2. Med henblik på gennemførelsen af denne forordning, og med forbehold af artikel 15, finder bestemmelserne i Rådets forordning (EØF) nr. 515/97 [20], navnlig bestemmelserne vedrørende fortrolighed, tilsvarende anvendelse. De kompetente myndigheder, der er udpeget i overensstemmelse med stk. 1, handler som kompetente myndigheder i henhold til artikel 2, stk. 2, i forordning (EØF) nr. 515/97.

[20] EFT L 82 af 22.3.1997, s. 1.

Artikel 12 Sanktioner

Medlemsstaterne fastsætter sanktioner for overtrædelse af denne forordnings bestemmelser og træffer de nødvendige foranstaltninger for at sikre, at de iværksættes. Sanktionerne skal være tilstrækkelige, stå i et rimeligt forhold til overtrædelsen og have en afskrækkende virkning. Medlemsstaterne anmelder disse foranstaltninger til Kommissionen senest inden [18 måneder] og giver den omgående besked om enhver senere ændring af dem.

Artikel 13 Meddelelser fra medlemsstaterne

1. For at muliggøre eventuelle nødvendige tilpasninger af ordningen for overvågning af handelen med registrerede og ikke-registrerede stoffer meddeler de kompetente myndigheder i hver medlemsstat hvert år Kommissionen alle relevante oplysninger om gennemførelsen af de overvågningsforanstaltninger, der er fastsat i denne forordning, navnlig for så vidt angår stoffer, der anvendes til ulovlig fremstilling af narkotika eller psykotrope stoffer, samt metoder for ulovlig anvendelse og fremstilling.

2. Kommissionen udarbejder i overensstemmelse med artikel 12, stk. 12, i FN-konventionen og i samråd med medlemsstaterne en sammenfatning af de i stk. 1 nævnte meddelelser, som forelægges for Det Internationale Kontroludvalg for Narkotiske Midler.

Artikel 14 Gennemførelsesprocedure

Følgende foranstaltninger, der er nødvendige for gennemførelsen af denne forordning, vedtages i overensstemmelse med proceduren i artikel 15, stk. 2.

1. Fastlæggelse i fornødent omfang af betingelserne vedrørende dokumentation og mærkning af blandinger og præparater, der indeholder stoffer i kategori 2 i bilag I, som omhandlet i artikel 5 og 6.

2. Ændring af bilagene til denne forordning, hvis tabellerne i bilaget til FN-konventionen ændres.

3. Ændring af tærskelværdierne i bilag II.

4. Aftagererklæringen, der er omhandlet i artikel 4, stk. 1 og 2, samt de detaljerede regler vedrørende dens anvendelse.

Artikel 15 Udvalg

1. Kommissionen bistås af det udvalg, der er nedsat ved artikel 10 i forordning (EØF) nr. 3677/90.

2. Når der henvises til nærværende stykke, finder artikel 4 og 7 i afgørelse 1999/468/EF anvendelse i overensstemmelse med samme afgørelses artikel 8. Det tidsrum, der er nævnt i artikel 4, stk. 3, i afgørelse 1999/468/EF, er på tre måneder.

3. Udvalget fastsætter selv sin forretningsorden.

Artikel 16 Oplysninger om foranstaltninger truffet af medlemsstaterne

Hver medlemsstat underretter Kommissionen om de foranstaltninger, den træffer i henhold til denne forordning.

Kommissionen meddeler disse oplysninger til de øvrige medlemsstater.

Artikel 17 Ophævelse

1. Rådets direktiv 92/109/EØF, Kommissionens direktiv 93/46/EØF og 2001/8/EF samt Kommissionens forordning (EØF) nr. 1485/96 og (EF) nr. 1533/2000 ophæves.

2. Henvisninger til de ophævede direktiver eller forordninger anses som henvisninger til nærværende forordning.

3. Gyldigheden af de licenser og aftagererklæringer, der er udstedt i henhold til ovennævnte direktiver eller forordninger, berøres ikke af, at disse erstattes af nærværende forordning.

Artikel 18 Ikrafttrædelse

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

BILAG I

Kategori 1

>TABELPOSITION>

Kategori 2

>TABELPOSITION>

Kategori 3

>TABELPOSITION>

BILAG II

Stof // Tærskelværdi

Eddikesyreanhydrid // 100 l

Kaliumpermanganat // 100 kg

Anthranilsyre og salte heraf // 1 kg

Phenyleddikesyre og salte heraf // 1 kg

Piperidin og salte heraf // 0,5 kg

BILAG III

1. Model til erklæring om enkelttransaktioner (i kategori 1 eller 2)

Aftagererklæring om de(t) specifikke anvendelsesformål for stoffer i kategori 1 og 2 (enkelttransaktioner)

Jeg/Vi

Navn:

Adresse:

Tilladelse nr./licens nr./registreringsnr.:

(det ikke-relevante overstreges)

udstedt den af

(myndighedens navn og adresse)

ubegrænset gyldighed/udløber den

(det ikke-relevante overstreges)

har hos:

Navn:

Adresse:

bestilt følgende stof:

Beskrivelse:

Kombineret nomenklaturkode: Mængde:

Stoffet anvendes udelukkende til

Jeg/Vi bekræfter, at ovennævnte stof kun gensælges eller leveres til en aftager på betingelse af, at aftageren forelægger en lignende erklæring om stoffets anvendelse eller for stoffer i kategori 2 en erklæring om flere transaktioner.

Underskrift: Navn:

(blokbogstaver)

Stilling: Dato

2. Model til erklæring om flere transaktioner (i kategori 2)

Aftagererklæring om de(t) specifikke anvendelsesformål for stoffer i kategori 2 (flere transaktioner)

Jeg/Vi

Navn:

Adresse:

Registreringsnr.:

udstedt den af

(myndighedens navn og adresse)

ubegrænset gyldighed/udløber den

(det ikke-relevante overstreges)

har til hensigt hos:

Navn:

Adresse:

at bestille følgende stof:

Beskrivelse:

Kombineret nomenklaturkode: Mængde:

Stoffet anvendes udelukkende til

og mængden anses normalt for at være tilstrækkelig til.................................. måneders forbrug

(maksimalt 12 måneder)

Jeg/Vi bekræfter, at ovennævnte stof kun gensælges eller leveres til en aftager på betingelse af, at aftageren forelægger en lignende erklæring om stoffets anvendelse eller en erklæring om enkelttransaktioner.

Underskrift: Navn:

(blokbogstaver)

Stilling: Dato